[pic] | KOMISIJA EVROPSKIH SKUPNOSTI |

Bruselj, 15.3.2007

COM(2007) 106 konč.

SPOROČILO KOMISIJE SVETU

v skladu s členom 19(1) Direktive Sveta 2003/96/ES (lokalni potniški promet, invalidi)

1. Uvod

V skladu s členom 19(1) Direktive Sveta 2003/96/ES[1] o prestrukturiranju okvira Skupnosti za obdavčitev energentov in električne energije (v nadaljevanju „Direktiva o obdavčevanju energije“ ali „Direktiva“), razen določb, predvidenih v Direktivi, zlasti členov 5, 15 in 17, lahko Svet, na predlog Komisije, državi članici (ki je tako zahtevala) soglasno dovoli uvedbo dodatnih davčnih oprostitev ali znižanj davkov zaradi posebnih političnih razlogov.

Komisija preuči zahtevek. Potem predlog predloži Svetu ali mu sporoči razloge, zakaj ni predlagala odobritve takšnega ukrepa.

V širšem okviru pregleda odstopanj, ki v Direktivi o obdavčevanju energije prenehajo veljati konec leta 2006, sta Irska in Danska predložili zahtevke za odobritev odstopanj od določb Direktive o obdavčevanju energije od leta 2007. Te države članice nameravajo uporabljati delne ali popolne davčne oprostitve za gorivo za nekatere uporabe iz tretje alinee člena 5 Direktive o obdavčevanju energije. Predvideni ukrepi niso v skladu s pogojem iz člena 5, po katerem je treba upoštevati „najnižje ravni obdavčitve, določene“ z Direktivo o obdavčevanju energije. Omenjeni zahtevki so bili registrirani pri Generalnem direktoratu za obdavčenje in carinsko unijo[2].

Namen tega sporočila je obvestiti Svet o razlogih, zakaj Komisija ni predlagala zahtevanih odobritev.

2. Povzetek zahtevkov

2.1. Zahtevek Irske

Prvič, Irska želi uporabiti znižano stopnjo trošarine (22,72 EUR na 1 000 litrov) za dizelsko gorivo, ki se uporablja v cestnem potniškem prometu in ga je odobril nacionalni organ za izdajanje dovoljenj ali ga dovoljujejo zakonodaja, avtobusni prevozniki, službe za šolski prevoz in agencije za avtobusne prevoze.

Namen ukrepa je po mnenju Irske pospeševati razvoj lokalnega potniškega prometa in, bolj horizontalno, uresničevati cilj varstva okolja.

Irska trdi, da bi prilagajanje sheme pogojem iz člena 5 povzročilo zvišanje cen, zaradi česar bi bilo treba prilagoditi veljavne prevoznine. To bi zmanjšalo uporabo javnega prevoza in tako povečalo uporabo zasebnega prevoza. Vpliv tega povečanja bo prispeval k zastojem in večjemu onesnaževanju.

Razen tega Irska meni, da bi ukrep vplival zlasti na ljudi iz skupin z nižjimi dohodki, ki pogosteje uporabljajo javni prevoz, in na manj donosne proge (redko poseljene poti).

Ukrep bi po mnenju Irske vplival zlasti na avtobuse, ki so eno od osnovnih javnih prevoznih sredstev na Irskem in najbolj prilagodljivo od njih.

Drugič, Irska želi iz obdavčitve izvzeti tudi gorivo, ki ga uporabljajo vozila za prevoz oseb s težko fizično invalidnostjo, do največ 600 galon ali 2 728 litrov na leto. Te mejne vrednosti bi se za organizacijo, ki zastopa invalidne osebe, povečale na 900 galon ali 4 092 litrov. Irska trdi, da je ukrep zelo omejevalen in velja le za osebe, ki izpolnjujejo nekatere stroge pogoje. Namen ukrepa je povrniti velike stroške mobilnosti osebam s težko invalidnostjo. Irska trdi tudi, da ima veliko ljudi s težko invalidnostjo omejene dohodke. Ne nazadnje trdi Irska, da ukrep nima nikakršnega vpliva na delovanje notranjega trga. Ukrep je del večjega paketa spodbud, ki obstaja na Irskem in velja za ljudi z težko invalidnostjo.

Zahtevki ne predvidevajo nobenega datuma prenehanja.

2.2. Zahtevek Danske

Danska želi iz obdavčitve izvzeti utekočinjeni naftni plin in dizelsko gorivo (z nizko vsebnostjo žvepla ali brez žvepla), ki ju uporabljajo vozila v lokalnem potniškem prometu. Namen ukrepa je spodbujati varstvo okolja s podpiranjem javnega prevoza in okolju prijaznejših vrst goriva.

Zahtevek predvideva datum prenehanja do 31. decembra 2008.

3. Ozadje zahtevkov

V skladu s tretjo alineo člena 5 Direktive o obdavčevanju energije lahko države članice uveljavijo diferencirane davčne stopnje za naslednje uporabe: lokalni potniški promet (vključno s taksiji), zbiranje odpadkov, oborožene sile in javna uprava, invalidi, reševalna vozila. Glavni pogoj, povezan s to možnostjo, je da se upoštevajo najnižje ravni obdavčitve, ki so določene s to direktivo.

Ta neobvezna določba je bila vključena v Direktivo o obdavčevanju energije na podlagi izkušenj, pridobljenih v 90. letih, z več odstopanji, ki jih je odobril Svet na podlagi člena 8(4) Direktive Sveta 92/81/EGS[3]; cilj je bil državam članicam omogočiti prožnost na nekaterih področjih, ob zagotavljanju da se v celoti upoštevajo zadeve, ki podpirajo določanje najnižjih ravni obdavčitve s to direktivo. Ta cilj je najvidnejši v javnem prevozu . V svojem poročilu, objavljenem leta 1996, v zvezi z odstopanji, odobrenimi na podlagi člena 8(4) Direktive 92/81/EGS[4], je Komisija sklenila, da „se odstopanja ohranijo do uvedbe splošnega pravila, kot del skupnega okvira Skupnosti za obdavčenje energentov, in vsaj do 31. decembra 1998.“[5]

Ta pristop je bil upoštevan tudi v predlogu[6] iz leta 1997, ki je povzročil sprejetje Direktive o obdavčevanju energije leta 2003. Cilj predloga je bil državam članicam omogočiti stopnjo prožnosti pri doseganju ciljev nacionalnih politik ob zagotavljanju upoštevanja interesa Skupnosti. Zahteva po upoštevanju najnižjih ravni obdavčitve kaže, razen potreb notranjega trga, obvezno ohranitev spodbud za energetsko učinkovitost in varstvo okolja, potrebo, ki velja tudi za javni prevoz. Med pogajanji Sveta o Direktivi o obdavčevanju energije je bilo področje uporabe zadevne določbe izpopolnjeno, vendar sta bila osnovno načelo in s tem zahteva po upoštevanju najnižje ravni obdavčitve ohranjena.

V Sporočilu Pregled odstopanj iz Prilog II in III k Direktivi Sveta 2003/96/ES, ki prenehajo veljati konec leta 2006 (v nadaljevanju „Sporočilo 2006“)[7] iz junija 2006 je Komisija predložila pregled široke prožnosti iz Direktive o obdavčevanju energije in potrdila, da odstopanja za gorivo, ki se uporabljajo v omenjenih primerih, niso več potrebna, ker je jasno predvidena ustrezna določba v tretji alinei člena 5 Direktive.

4. Ocena Komisije

V nadaljevanju bo Komisija ocenila zahtevke v obsegu ukrepov, ki jih načrtujejo države članice prosilke in niso zajeti v členu 15(1)(i) Direktive o obdavčevanju energije (prim. tudi razloge na koncu tega sporočila).

Komisija meni, da je večina zadev, ki sta jih predložili državi članici prosilki, da bi utemeljili potrebo po zahtevani odobritvi, popolnoma enakih, kot so tiste, ki vodijo k vključitvi tretje alinee člena 5 v Direktivo o obdavčevanju energije.

Zato jih ni mogoče šteti za posebne politične razloge v smislu člena 5. Ta določba, sprejeta na podlagi člena 93 Pogodbe ES, delno že vzpostavlja ravnovesje med političnimi razlogi, ki zagovarjajo ugodnejše davčno obravnavo goriva, ki se uporablja na zadevnih področjih, ter zadevami, ki zagovarjajo uporabo nekaterih najnižjih ravni obdavčitve. Zadnje zadeve so povezane z interesi in politiko Skupnosti, ki so izrecno omenjeni v tretjem pododstavku člena 19(1) Direktive o obdavčevanju energije, ki utemeljuje zlasti spodbude za boljšo energetsko učinkovitost in varstvo okolja. Zato odstopanja na podlagi člena 19 ni mogoče odobriti le na podlagi enakih utemeljitev, ki so prispevale k sprejetju člena 5 Direktive. To je bilo natančno pojasnjeno že v sporočilu Komisije v zvezi s podobnimi zahtevki, sprejetim 30. novembra 2006[8].

Ta utemeljitev velja tudi za zahtevek Irske v zvezi z invalidi. Njihov položaj se dejansko izrecno upošteva v členu 5 Direktive o obdavčevanju energije. To sklicevanje pravzaprav kaže odstopanje, ki je bilo odobreno za Irsko na podlagi prejšnjega pravnega okvira.

V zvezi s socialnimi razlogi, kot jih je predložila Irska, bi Komisija rada opozorila, da že Irska sama potrjuje, da vsi ljudje s težko invalidnostjo ne potrebujejo nujno socialne podpore, splošna popolna davčna oprostitev, ki je dostopna vsem, pa tega ne odraža. Bolj posebne potrebe v zvezi z ekonomskimi sredstvi zadevnih oseb bi bilo mogoče primerneje obravnavati z ustrezno usmerjenimi sredstvi, ki ne posegajo v najnižje ravni obdavčitve iz Direktive o obdavčevanju energije.

V zvezi s posebno navedbo agencij za avtobusne prevoze iz zahtevka Irske za odstopanje za „vozila v lokalnem potniškem prometu“ želi Komisija poudariti, da zgornja utemeljitev velja za ta del zahtevka v takšnem obsegu, da se te agencije za avtobusne prevoze lahko vključijo v opredelitev „lokalnega potniškega prometa“. V primerih, ki ne spadajo v to opredelitev, se želi Komisija sklicevati na člen 7 Direktive, ki državam članicam pod določenimi pogoji omogoča uvedbo diferenciranih davčnih stopenj za dizelsko gorivo, ki ga uporabljajo nekatera vozila za prevoz potnikov (prim. zlasti odstavka 2 in 3(b) te določbe). Irska ni zagotovila posebnih političnih razlogov, ki bi upravičili odobritev davčnih ugodnosti, ki presegajo odobritve iz člena 7 Direktive. V zvezi s tem Komisija ugotavlja, da zahteva iz odstavka 2 te določbe, po kateri je treba upoštevati najnižje ravni obdavčitve, ustreza standardu na podlagi člena 5 Direktive v okviru, ki je značilen za lokalni potniški promet.

Po mnenju Komisije se zahtevek Danske za javni prevoz neopredeljeno sklicuje na cilje spodbujanja javnega prevoza in okolju prijaznejših vrst goriva, bolj natančno dizelskega goriva, ki ne vsebuje žvepla ali ima le nizke vsebnosti žvepla.[9] V zvezi s prvim ciljem se želi Komisija sklicevati na zgornje razloge in razloge iz omenjenega sporočila, sprejetega novembra 2006. Podobni razlogi veljajo tudi za cilj spodbujanja goriva boljše kakovosti. V zvezi s tem je mogoče dodati, da interesi lojalne konkurence zagotavljajo dodatno utemeljitev, da je treba upoštevati najnižje ravni obdavčitve Skupnosti.

5. Sklep

Na podlagi navedenega Komisija meni, da noben zahtevek v zvezi z lokalnim potniškim prometom ali invalidi ne vsebuje posebnih političnih razlogov, ki bi se razlikovali od tistih, ki povzročajo vključitev tretje alinee člena 5 v Direktivo o obdavčevanju energije. Člen 5 izraža potrebo po uskladitvi teh zadev s tistimi, ki podpirajo najnižje ravni obdavčitve, in sicer za oblikovanje enakih konkurenčnih pogojev na notranjem trgu in ohranitev spodbude za boljšo energetsko učinkovitost in varstvo okolja. Ti vidiki so del interesov in politike Skupnosti ter so jasno omenjeni v tretji alinei člena 19(3). Glede na obstoj člena 7 Direktive o obdavčevanju energije in odsotnost kakršne koli posebne utemeljitve s strani Irske veljajo enaki razlogi za zahtevek te države članice, če zadeva potniški promet, razen lokalnega prometa.

Omenjene države članice so imele dovolj časa za prilagoditev bilanci, ki jo določa zakonodajalec Skupnosti. Za zelo posebne socialne in/ali lokalne potrebe se zdijo instrumenti, razen trošarin (in ki ne posegajo v najmanjše zahteve Direktive o obdavčevanju energije), veliko primernejše sredstvo[10].

Komisija zato ugotavlja, da pogoji iz člena 19 niso izpolnjeni. Na podlagi tega Komisija ne predlaga odobritev , ki sta jih zahtevali državi članici prosilki.

Če zahtevek Danske zadeva uporabo nadomestnih goriv s posebno pravico iz člena 15(1)(i), je treba opozoriti, da lahko država članica v okviru te določbe brez posredovanja Komisije in Sveta odobri oprostitve ali znižanja. Zato in v skladu z besedilom in smislom člena 19, takšne oprostitve ali znižanja ne spadajo na področje uporabe te določbe. Prav tako to pomeni, da ne spadajo v navedeni sklep.

[1] Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (UL L 283, 31.10.2003, str. 51; Direktiva, kakor je bila nazadnje spremenjena z Direktivama 2004/74/ES in 2004/75/ES (UL L 157, 30.4.2004, str. 87 in 100)).

[2] Dopisi so bili registrirani 13. novembra 2006 (Danska) in 14. decembra 2006 (Irska).

[3] Direktiva Sveta 92/81/EGS z dne 19. oktobra 1992 o uskladitvi struktur trošarin za mineralna olja (UL L 316, 31.10.1992); Direktiva je bila skupaj z Direktivo Sveta 92/82/EGS z dne 19. oktobra 1992 o uskladitvi trošarinskih struktur za mineralna olja od 31. decembra 2003 razveljavljena z Direktivo Sveta 2003/96/ES.

[4] COM(96) 549, 14. november 1996.

[5] Oddelek 5.5 poročila.

[6] COM(97) 30 z dne 12. marca 1997. Prim. zlasti osnutek člena 5.

[7] COM(2006) 342, 30.6.2006, Pregled odstopanj iz Prilog II in III k Direktivi Sveta 2003/96/ES, ki prenehajo veljati konec leta 2006.

[8] Sporočilo Komisije Svetu COM(2006) 741 z dne 30. novembra 2006 v skladu s členom 19(1) Direktive Sveta 2003/96/ES (lokalni potniški promet, oborožene sile, javna uprava, reševalna vozila)

[9] Utekočinjeni naftni plin, uporabljen kot pogonsko sredstvo, je zajet v posebnih določbah člena 15(1)(i) Direktive o obdavčevanju energije. Prim. ugotovitve na koncu tega Sporočila.

[10] Brez poseganja v druge določbe Skupnosti, zlasti v pravila o državni pomoči Pogodbe.